**Szenc Városában tartott**

**MÁVSZ Konferencia**

**hallgatói szemmel**

2020 óta az amúgy is gyorsan változó világ teljesen kiszámíthatatlanná vált. Természeti-, gazdasági- és társadalmi katasztrófák felsorolhatatlan sokasága közepette meg kellett vonnunk magunktól a szórakozás és a szociális élet luxusát is.

A Magyar Állatorvosok Világszervezetét a határon innen- és túl élő állatorvosok között lévő kapcsolat fenntartása határozza meg, amit egyértelműen ellehetetlenített a pandémia. Ennek köszönhető, hogy a legutolsó MÁVSZ konferencia a 2019 őszén tartott budapesti alkalom volt. Az ezt követően Ólublóba meghirdetett tavaszi találkozót sajnos eltörölte a vírus, majd a rákövetkező őszi és a 2021 évi tavaszi konferencia is ugyanerre a sorsra jutott. A meghirdetett, majd lefújt események egy monoton mintát kezdtek kirajzolni, amelyet a „LESZ MÁVSZ KONFERENCIA?” és az „ELMARAD A MÁVSZ KONFERENCIA!” jelszavak szabályos váltakozása jellemzett. Ilyen fordulatos cselekménnyel a Rejtő Jenő összest kiolvasva sem találkozunk.

Elérkezett 2021 ősze, és az év eleji hallgatói rendezvények halmazát magunk mögött hagyva egyre jobban közeledett a konferencia időpontja. 53 hallgató jelentkezett a szlovákiai hétvégére, bízva abban, hogy ez alkalommal a „LESZ MÁVSZ KONFERENCIA!” után a „VAN MÁVSZ KONFERENCIA!”, majd a „VOLT MÁVSZ KONFERENCIA!” fog következni. Izgalmas fordulatokban most sem volt hiány, hiszen nem sokkal a kitűzött dátum előtt kiderült, Ólublóba a járványügyi helyzet miatt ismét nem fogunk eljutni, helyette a Pozsony melletti Szenc lett az új helyszín.

November 11-én el is indultunk Szlovákiába az egyetem logójával ellátott autóbuszban, hogy két év után először (sőt, valaki életében először) eltölthessünk egy hétvégét a MÁVSZ konferencia keretein belül. Az utazás nagyon jó hangulatban telt, a helyszínre megérkezve pedig egy nagyon kellemes hangulatú szállás fogadott minket.

A program 12-én, pénteken kezdődött 9 órakor. A rövid köszöntők után Dr. Szlávik János tartott egy érdekes előadást a COVID járvány magyarországi helyzetéről. Ezután ehhez kapcsolódóan következett Rektor Úr előadása, ami az elmúlt másfél évünkről szólt, vagyis arról, hogyan alkalmazkodtak az egyetem oktatói és hallgatói a járványhelyzethez. Az előadás kezdetén szó esett a modellváltásról, és ennek hatásairól, majd a vírus következményeiről, mint a távoktatás, az online térben megtartott rendezvények, események sorozata. A levetített képek által újra átélhettük ezeket a pillanatokat. Büszkeséggel töltött el minket az, hogy amikor az egyetem épületei nem tarthattak minket egybe, mi akkor is megragadtunk minden lehetőséget az emberi kapcsolatok és a hagyományok megtartására. Az idő előrehaladtával elérkeztünk 2021 nyaráig, amikor bepótolva a tavalyi gólyák életéből kimaradt eseményt is, két gólyatábort tartottunk. Ezekhez a képekhez érve legnagyobb meglepetésünkre felcsendült az a mindenki által jól ismert szám, ami Rektor Úr híres mondataira épül. Nem tudtunk nem teli szájjal mosolyogva ülni, hiszen megint úgy érezhettük, a szavai értünk, nekünk, hozzánk szólnak. Ezt köszöntük meg neki azzal a hatalmas tapsviharral, ami az előadása után zengett a konferenciateremben.

Egy rövid kávészünet után Lugitschné Jánosi Eszter, Vajda Lajos, Molnár Árpád és Sikó Barabási Sándor tartalmas előadásait hallgathattuk meg antimikrobiális rezisztencia elleni védekezésről, valamint az afrikai sertéspestisről.

Az előadások után bőséges ebéddel vártak minket a Hotel éttermében, ahol finomabbnál finomabb fogásokat kóstolhattunk meg. Ezek után mentálisan és fizikálisan egyaránt jóllakva tértünk vissza a szálláshelyünkre, ahol egy rövid pihenő után el is kezdtük a készülődést az esti gálavacsorára.

Az ünnepség 18 órakor kezdődött egy rövid kulturális programmal, amit egy helyi népzenét játszó három fős zenekar biztosított. Ezután svédasztalos vacsora következett, ahol a sokszínű kínálatnak köszönhetően mindenki megtalálhatta a kívánságának megfelelő ételeket, italokat. A vacsora befejeztével zenés-táncos mulatság vette kezdetét, ahol megmutathattuk, milyen hangulatot tud teremteni egy ÁTE-s csapat. Mi voltunk az elsők a tánctéren, amikor megszólalt a zene, és az utolsók, amikor vége lett a bulinak. Gyönyörű pillanatokat élhettünk át, amikor 50-60 végzett állatorvos és hallgató egymásba kapaszkodva énekli az összetartozásról szóló énekeket. Azt hiszem, valami ilyesmi lehet a MÁVSZ lényege.

Szombat reggel a szállásunkat elhagyva két terem előadásai közül választhattunk: kedvtelésből tartott-, illetve haszonállat gyógyászat tematikában. Mindkét teremben értékes és tartalmas prezentációkat láthattunk, a teljesség igénye nélkül például a haszonállat szekción belül Szelényi Zoltán a bal oldali oltógyomor-helyzetváltozás megoldásairól, kisállatos témában pedig Németh Tibor a minimálisan invazív sebészeti eljárásokról, azon belül is a laparoszkópiáról beszélt.

A délelőtti programot ismét egy finom ételekkel teli svédasztalos ebéd zárta, ami után rengeteg jó élménnyel és szép emlékekkel teli indultunk vissza Magyarországra, hogy boldogan kijelenthessük: VÉRGE VOLT MÁVSZ KONFERENCIA!